  Майя Бывальцева «Минута славы» фестиваль ортчиз Ижкарысь Первомай ёросысь сӧсыр нылпиос пӧлын. Вожвылъяськонлэн йылпумъян люкетэз Калыкъёслэн эшъяськон юртазы 18-тӥ куартолэзе вал, ивортэ «Удмуртия» агентстволэн корреспондентэз. «Ми малпаськомы, таӵе фестивальёс, кытын асьсэлэсь творчествозэс аспӧртэм пиналъёс возьмато, — со могӟетъёстэк улонэ вамыш. Со творчество пыр реабилитация. Таӵе фестивальёс бере нылпиослэн асьсэлы осконзы будэ, соос мукет адямиослы усьтӥсько. Мон туннэ татын анай сямен, нылы группаын краа. Со туж яратэ кырӟаны, ассэ возьматыны», — вераз ляб тазалыко нылпиос понна «Ассоль» ӵектослэн кураторез Александра Семёнова. Фестивале пыриськисьёсты ке ӧръёсъя пусйизы: эктон, кырӟан, чеберлыко кыл, крезьгуръя творчество. Пиналъёс Сергей Михалковлэсь, Андрей Вознесенскийлэсь кылбуръёссэс лыдӟизы, туала кырӟанъёсты, чиньыосын вераськон кылын кырӟанъёсты быдэстӥзы, коляскаын пукисьёс вальс бергазы. Ваньзы соос син-пель кузьымъёс басьтӥзы. «Учкись сямен вераны быгатӥсько, макем паймытэ пиналъёслэн сцена вылын воштӥськемзы, соос чылкак мукет луо, соослэн синъёссы ӝуало. Одӥг ласянь, со уж: репетициос ортчытъяно, дышетсконо, мукет ласянь — нылпилэсь шудо синъёссэ адӟиськод. Татын радъясьёслэн бадӟым ужзы, тау соослы», — вераз ужрадэ лыктэм карлэн тӧроез Юрий Тюрин. «Минута славы» концерт туэ кыкетӥзэ ортчиз. Тегъёс: Мерлык Ижкар ЮрийТюрин Удмуртия фестиваль сӧсыръёс пиналъёс  